SET ปิดลบ 7 จุด นักลงทุนขายทำกำไร หวั่นเศรษฐกิจถดถอย
SET ปิดลบ 7 จุด นักลงทุนขายทำกำไรก่อนหยุดยาว เริ่มกลับมากังวลภาวะเศรษฐกิจถดถอยมากขึ้น และจับตาตัวเลขจ้างงานอกภาคเกษตรและอัตราว่างงานสหรัฐคืนนี้หากต่ำคาดอาจกดดันทิศทางตลาดสัปดาห์หน้า ให้แนวรับ 1,600 จุด และแนวต้าน 1,660 จุด
SET ปิดลบ 7 จุด นักลงทุนขายทำกำไรก่อนหยุดยาว และจับตาตัวเลขจ้างงานอกภาคเกษตรและอัตราว่างงานสหรัฐคืนนี้หากต่ำคาดอาจกดดันทิศทางตลาดสัปดาห์หน้า ให้แนวรับ 1,600 จุด และแนวต้าน 1,660 จุด
2 ธ.ค. 2565

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ดัชนีตลาดหุ้นไทยวันนี้ปรับลงตามตลาดหุ้นภูมิภาคเอเชียและดาวโจนส์ จากก่อนหน้านี้ปรับตัวขึ้นไปรับข่าวดีค่อนข้างมากแล้ว โดยเฉพาะธนาคารกลางสหรัฐ (เฟด) ส่งสัญญาณปรับขึ้นดอกเบี้ยในอัตราที่ชะลอลง วันนี้จึงมีแรงขายทำกำไรออกมา ประกอบกับ นักลงทุนเริ่มกลับมากังวลภาวะเศรษฐกิจถดถอยมากขึ้น หลังจากดัชนีผู้จัดการฝ่ายจัดซื้อ (PMI) ภาคการผลิตขั้นสุดท้ายของสหรัฐเดือน พ.ย.หดตัวลง
สำหรับแนวโน้มสัปดาห์หน้า ต้องจับตาการเปิดเผยตัวเลขการจ้างงานนอกภาคเกษตรของสหรัฐเดือนพ.ย.คืนนี้ โดยตลาดคาดว่าจะเพิ่มขึ้น 200,000 ตำแหน่ง จากที่เพิ่มขึ้น 261,000 ตำแหน่งในเดือน ต.ค. และอัตราการว่างงานเดือน พ.ย. ตลาดคาดว่าจะทรงตัวที่ระดับ 3.7% หากออกมาต่ำกว่าคาด จะเป็นปัจจัยกดดันตลาดหุ้นอย่างต่อเนื่อง พร้อมให้แนวรับ 1,600 จุด และแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,409.09 ล้านบาท ปิดที่ 772.00 บาท เพิ่มขึ้น 8.00 บาท
PTTEP มูลค่าการซื้อขาย 2,570.73 ล้านบาท ปิดที่ 182.50 บาท ลดลง 3.50 บาท
CPALL มูลค่าการซื้อขาย 1,589.01 ล้านบาท ปิดที่ 64.75 บาท ลดลง 1.00 บาท
BDMS มูลค่าการซื้อขาย 1,403.86 ล้านบาท ปิดที่ 29.00 บาท ลดลง 0.25 บาท
AOT มูลค่าการซื้อขาย 1,365.43 ล้านบาท ปิดที่ 73.75 บาท ลดลง 0.25 บาท